Þrír risar í bandarískum kvikmyndaiðnaði hafa fengið Sinfóníuhljómsveit Norðurlands til að spila tónlist í kvikmyndum sínum. Upptökur standa nú yfir í Hofi á stærsta verkefni hljómsveitarinnar til þessa.
Meira en hundrað manns koma að verkefninu, þar af 80 manna sinfóníuhljómsveit.
Þorvaldur Bjarni Þorvaldsson er tónlistarstjóri Menningarfélags Akureyrar.
Nú er komið að okkar stærstu verkefnum í kvikmyndatónlistinni og í þessum alþjóðlega afþreyingariðnaði
þar sem þrír turnar í þessum iðnaði eru komnir til Íslands og eru að taka upp með okkur í alveg heila viku.
Sinfóníuhljómsveitin hefur undanfarin ár tekið þátt í upptökum á kvikmyndatónlist fyrir erlendan markað. Þorvaldur segir að staðsetningin á Akureyri heilli sem og auðvitað gæði hljómsveitarinnar.
Þeir kjósa að koma til Íslands og kjósa sérstaklega að koma til Akureyrar og í Hof af því það þykir ofsalega kúl að koma í svona fullkomna tónleikahöll
þar sem verið er að taka upp svona alþjóðlega tónlist út í sveit eiginlega, þó við köllum auðvitað Akureyri borg.
Þorvaldur segir að það séu mörg verkefni framundan hjá hljómsveitinni. Verkefnastaðan hafi verið og sé það góð að atvinnutónlistarfólk flytjist jafnvel til Akureyrar til að spila með hljómsveitinni. Og það eru stór verkefni framundan.
Ég má reyndar segja frá því að í ágúst er Sony að taka upp stóran tölvuleik hérna.
Svo er hann vinur okkar, hann Atli Örvarsson, sem er náinn samstarfsmaður verkefnisins sem er að fara að taka upp nýjustu seríuna sína sem er svona alþjóðleg sjónvarpssería.
Upptökur standa yfir á stærsta kvikmyndaverkefni Sinfóníuhljómsveitar Norðurlands til þessa. 